b'\n_START_ARTICLE_\nPomo\xc5\xbena kri\xc5\xbearka\n_START_PARAGRAPH_\nPomo\xc5\xbena kri\xc5\xbearka (angle\xc5\xa1ko auxiliary cruiser, nem\xc5\xa1ko Hilfskreuzer) je oboro\xc5\xbeena trgovska ladja. Pojavile so se v \xc4\x8dasu prve in druge svetovne vojne z namenom, da bi s svojim miroljubnim videzom preslepile nasprotnikove bojne in trgovske ladje se jim pribli\xc5\xbeale na majhno razdaljo in jih nato napadale. Najpogosteje so jih uporabljali Nemci, z njimi so, najve\xc4\x8dkrat pod tujo zastavo, prebili zavezni\xc5\xa1ko pomorsko blokado ter se odpravili na odprto morje kjer so lovili nemo\xc4\x8dne zavezni\xc5\xa1ke trgovske ladje._NEWLINE_Da bi prikrile svoje delovanje ter se izmuznile dosti mo\xc4\x8dnej\xc5\xa1im nasprotnikovim silam so ladje uporabljale razli\xc4\x8dne zvija\xc4\x8de: uporabljanje zastav nevtralnih dr\xc5\xbeav, spreminjanje imena, dodajanje ali odvzemanje dimnikov, spreminjanje barve ladje, itd. . Prav zaradi teh zvija\xc4\x8d je bilo ladje izredno te\xc5\xbeko identificirati, zato so se lahko nekatere kljub mo\xc4\x8dnemu zavezni\xc5\xa1kemu nadzoru prebile vse do Avstralije in Nove Zelandije. Zavezniki so za njihov lov porabili ogromno sredstev, ki bi jih lahko uporabili na drugih boji\xc5\xa1\xc4\x8dih, kar ka\xc5\xbee da so imele te ladje mo\xc4\x8dan psiholo\xc5\xa1ki u\xc4\x8dinek na nasprotnika kljub temu, da je bilo njihovo \xc5\xa1tevilo majhno njihov ulov v primerjavi s podmornicami pa zanemarljivo majhen._NEWLINE_Ladje so bile izredno dobro oboro\xc5\xbeene imele so vse od ladijskih topov razli\xc4\x8dnih kalibrov, protiletalskih topov, torpedov, vodnih min in izvidni\xc5\xa1kih letal. Vse to oro\xc5\xbeje je bilo na ladji prikrito in ga je posadka uporabila, ko se je pomo\xc5\xbena kri\xc5\xbearka nasprotnikovi ladji pribli\xc5\xbeala \xc5\xbee na izredno majhno razdaljo. Ko je nasprotnikova ladja videla vse to oro\xc5\xbeje ji ni preostalo drugega kot da se preda._NEWLINE_V prvi svetovni vojni so bile najbolj zloglasne pomo\xc5\xbene kri\xc5\xbearke SMS Wolf, SMS Mowe in SMS Seeadler, ki je bila zadnja nem\xc5\xa1ka vojna ladja z jadri in parnim pogonom. Med drugo svetovno vojno pa so blestele: Atlantis, Pinguin in Kormoran. Svetovno znana je postala pomo\xc5\xbena kri\xc5\xbearka Kormoran, ki se je v neenakem boju 19. novembra 1941 spopadla z avstralsko kri\xc5\xbearko HMAS Sydney in jo potopila brez enega samega pre\xc5\xbeivelega, pritem pa je bila v boju sama tako po\xc5\xa1kodovana, da se je posadka odlo\xc4\x8dila da ladjo potopi._NEWLINE_Zavezniki so pomo\xc5\xbene kri\xc5\xbearke uporabljali predvsem za prevoz \xc4\x8det in za lov na podmornice. Zadnje so uporabljali predvsem med prvo svetovno nekaj pa tudi med drugo. Poimenovali so jih Q-ladje, naloga teh ladij je bila da so sovra\xc5\xbeno podmornico, pod pretvezo nemo\xc4\x8dne trgovske ladje, zvabile v past ter jo napadle ko je ta to najmanj pri\xc4\x8dakovala.'